**Opstillingsgrundlag Alternativet Syddjurs**

Navn: Mette Refshauge Foged

By: Egens

Beskæftigelse: Naturvejleder

Kontakt: [mette@mettefoged.dk](mailto:mette@mettefoged.dk)

**Baggrund:**

Jeg er og har altid været dybt engageret i lokalområdet hvor jeg bor. Faktisk kan jeg slet ikke lade være med at involvere mig. Jeg har haft min gang i bestyrelsen for Nationalparken, siddet i forældreråd, er pt formand for skolebestyrelsen, sidder i fokusgruppen for”Mols i Udvikling” og er derudover netværksperson for en lokal syrisk familie.

Jeg er uddannet biolog og arbejder som naturvejleder på Karpenhøj Naturcenter. Jeg arbejder for tiden hovedsageligt med skoletjeneste og formidling til børn men laver også guidede ture, firmaarrangementer og skriftlig formidling. I kraft af mit arbejde som naturvejleder har jeg et stort lokalkendskab og et stort netværk i hele kommunen.

Jeg er født og opvokset på Mols og efter uddannelse i Århus ”tilbageflytter” for snart 8 år siden.

**Privat:**

Bor i bofællesskab med mine forældre, min mand og vores to drenge (7 og 10 år) på en slægtsgård lidt udenfor Egens.

**Hvorfor stille op?**

Jeg er gået fra at være engageret på forældrerådsniveau, over skolebestyrelsen, til Mols i udvikling og nu har jeg lysten til at tage den et skridt videre.

Jeg har flirtet med tanken om at stille op til kommunalvalget før men først da Alternativet blev stiftet fandt jeg et parti, hvor jeg føler mig hjemme og hvor jeg synes at jeg kan identificere mig med den politik der bliver udviklet, afprøvet og gennemført.

Især så brænder jeg for dagtilbuds- og skoleområdet, hvor jeg tror på at vi med rette fokus og ressourcetildeling kan skabe de muligheder og meningsfulde fællesskaber der er afgørende for at vores børn og unge videreudvikler deres viden og kompetencer, så de blive hele og ansvarsfulde voksne.

Derudover så tror jeg på at vi med stærke og selvstændige lokalsamfund med mulighed for større medbestemmelse kan skabe udvikling, tilflytning og lokale arbejdspladser.

**Hvad kan jeg bidrage med?**

Stort lokalkendskab - kendskab til Syddjurs kommune indefra - lysten til at skabe et bæredygtigt Syddjurs med fokus på ”Det gode liv” for små som store.